Fagtekst til personlig essay

I den forrige, og første, oppgaven for dette semesteret, skrev jeg om *Skilsmissen*. Der ga jeg et innblikk i dynamikken i en ekteskapelig relasjon gjennom tre sentrale bruddområder. Det gjaldt skifte av bo, spørsmål om hvorvidt gleden kan finnes på ny og hvorvidt det åndelige troslivet kan bli stående. Teksten er nær og samtidig balansert distansert. Etter positive tilbakemeldinger fra skrivegruppen velger jeg å gå videre med tematikken. Således står denne oppgave, nummer to i rekkefølgen, også i samme fokusområde, som den neste og siste også tenkes gjort.

I oppgavebesvarelsen *I etterpåklokskapens lys* reflekterer jeg over endringer, med spesielt fokus på å ta lærdom av spesifikke situasjoner som har vært gjeldende i og under samlivet med min eks over mange år. Hoveddelen av teksten er hentet fra øyeblikknotater hentet fra min dagbok på en spesifikk dag. Innholdet er uhøvlet, rått og ubearbeidet. Det gir teksten troverdighet. Den gir inntrykk av en person i endring, en som tar oppgjør med fortiden og samtidig reflekterer over egne oppfatninger. Tekstinnholdet er nært.

Jeg tenker at det nære er en av mine sterke sider.

Gjennom dagboksnotater får jeg tak på de innerste tankene, flyter inn og ut av teksten. På den måten får jeg tilgang på mer informasjon enn bare å tenke tankene. Det er nærmeste som danseren, en av de skapende skrivekreftene beskrevet av Merete Morken Andersen i Skriveboka. Danseren lar seg ikke innordne i noen modell, er mer en fornemmelse, en intuisjon. Det er som Anders Johansen sier i sin bok Skriv!: Vi vet ikke helt hva vi tenker før vi begynner å skrive. Således tjener dagboksnotatene sitt formål, i det minste som et utgangspunkt for å se nærmere på berørte forhold.

Perspektiv

Dagboksnotatene blir satt inn i en sammenheng, inn i et perspektiv og rammet inn av en begynnelse og en slutt. Begynnelsen starter helt ute i det generelle alle mennesker gjennomgår, endringer. Derfra drar jeg leseren inn i min egen endring og valget om å ta videreutdanning og videre inn i den spesifikke oppgaven vi har fått om å skrive en personlig essay eller reiseskildring. Veien går videre inn i det nære og valget om å gå helt inn i det som er sjelens tanker skrevet der og da, i et dagboksnotat. På slutten av dagboksnotatene leder jeg leseren ut igjen, den samme veien som vi kom inn i teksten. Arbeidet med å sette teksten inn i ulike perspektivnivåer var omfattende og tidkrevende. Jeg stiller meg spørsmålet om det var verdt det og undres fortsatt. Det gir et fint bilde på livet generelt, at det indre står i en sammenheng med det ytre. Samtidig er det utfordrende å gjøre et slikt skifte i skrivestil og få det til å henge sammen.

Form og kraft

Merete Morken Andersen sier i Skriveboka: å skrive essayistisk innebærer å skrive med et tydelig ”jeg” i teksten, og i en slentrende, undersøkende stil, der refleksjoner om filosofiske og andre spørsmål blandes med observasjoner og anekdotisk stoff hentet fra skriverens egen erfaring. Denne teksten oppfyller mange av de essayistiske kravene, spesielt tydelig gjennom jeg-stemmen. Den beveger seg både i en ytre reflekterende verden og indre verden. Således gir jeg fortellerstemmen flere dimensjoner. Jeg leker med de indre, nære og de ytre, mer distanserte, dimensjonene i livet.

Bruk av egen opplevd situasjon gir kraft til fortellingene, til sakprosaen, inngir en tillit hos leseren, og gjør leseren interessert i å lese mer.

Videre bruk av teksten

Jeg vurderte om hvorvidt jeg skulle skrive om noe så nært, av hensyn til meg selv, min eks, mine barn. Etter å ha lest i Skriveboka til Merete Morken Andersen, om brutaliteten om å gjøre slikt, la jeg det egentlig fra meg. Nå tenker jeg at jeg ikke legger det fra meg, men kanskje lar være å publisere det. Det har en terapeutisk virkning som gjør det svært verdifullt å få ut, ned, gjennomlevd. Og mye av dette kommer vanskelig fram uten å skrive om det. Selve skriveprosessen blir på mange måter også enkel for meg med tanke på at innholdet er så levende og oppe i dagen i mitt sjelsliv. Samtidig er det så kraftfullt og nært, hvilket kan være interessant for leseren.

Hvordan kan tekstene brukes videre? La de ligge, glemme dem. Gå videre uten å ta dem ut i dagens lys til glede og forargelse for andre. Går det an å skrive uten å forarge og skape følelser? Går det an å skrive noe slikt uten å sette nære relasjoner i et dårlig lys? Kan man innlemme dem på noe formildende måte? Går det an å unngå personkoblingen gjennom å bruke pseudonym som forfatter og endre karakterenes navn der det eventuelt er aktuelt.

Alle disse tekstene handler om brudd. Samlivsbrudd. Et menneskes håndtering av et liv i relasjon og brudd på dette. Når man bryter, så smerter det. Når man skjærer over, så gjør det vondt. Det er som en transplantasjon. Den grenen som ikke bærer frukt må av. Frukten uteblir. Den store grenen må beskjæres om treet skal bære mer frukt igjen. Den kuttes av inne ved stammen, og et nytt podes inn i håp om en ny tid. Dette er dødsaktuelle livsaktuelle prosesser for meg, for andre, for grupper og samfunn - og aktuelt i mange situasjoner. Å bruke en konkret situasjon å beskrive endringer på, er som bruk av metaforer, sterke virkemidler. Noen ganger må sterke virkemidler og fortellerteknikker til for å skape motivasjon til endring. Således kan brutal nærhet og åpenhet tjene som et redskap i å hjelpe seg selv og andre i og gjennom endringer. Hvorvidt jeg ender opp med å benytte det personlige på svært tydelig vis eller som et bakteppe i skrivearbeidet videre vil tiden vise. Det gjelder å ha åpne tanker og klar for å se livet på nye måter.

Jeg stiller meg spørsmål om dagboksnotatene blir for nære, personlige og intime for et allment publikum. Dagboksnotatenes dominans i teksten kan tolkes dithen at jeg har størst fokus på det indre livet, at jeg fortsatt ser mer innover enn utover. Jeg kan kanskje med fordel dra meg utover, uten å være redd for at jeg selv blir borte. Mitt indre er så sterkt representert uansett. Eller er jeg bare redd for hva det kan medføre å være så brutalt nær og ærlig, å være meg selv helt ut. Jeg sier som Anders Johansen i boka Skriv!: Den som leter, den finner – hvis han bare ikke er for oppsatt på å finne det han leter etter.